**Yr Wylan**

**Cyflwyniad**

Pam cyfansoddi cerdd i wylan, tybed? Dyma gwestiwn y bydd modd inni gynnig sawl ateb iddo maes o law. Ond cyn gwneud hynny, mae’n bwysig rhoi sylw i ambell ystyriaeth gychwynnol.

Yn gyntaf, cofiwn mai golygyddion diweddar sydd wedi dewis y teitl ‘Yr Wylan’. Ni allwn honni bod y teitl yn gynnyrch dychymyg y bardd ei hun. Wedi dweud hynny, mae’r teitl yn un amlwg o ystyried cynnwys y gerdd, ac mae hefyd yn cyfateb i ddau air cyntaf y llinell gyntaf. Mae rhai o’r llawysgrifau cynharaf hefyd yn cynnig teitlau tebyg, megis ‘Cywydd yr Wylan’ ac ‘I’r Wylan’, ynghyd ag ambell fersiwn hwy fel ‘Cywydd y bardd yn gyrru’r wylan drosto at ei gariad’. Ond wrth ddarllen y gerdd, ni ddylem deimlo bod angen rhoi ystyriaeth fanwl i’r teitl.

Yr ail beth i’w nodi yw mai un o gerddi llatai Dafydd ap Gwilym yw’r cywydd hwn. Negesydd serch yw llatai, ac ym marddoniaeth y cyfnod hwn nid bod dynol mo’r llatai gan amlaf ond yn hytrach anifail neu nodwedd arall o fyd natur. Dyfais lenyddol oedd y llatai i fardd fel Dafydd ap Gwilym, felly. Cyfansoddodd Dafydd nifer o gywyddau llatai, gan gynnwys cerddi sy’n gofyn i’r iwrch, yr ehedydd a’r gwynt gludo neges at ei gariad. I’r un traddodiad y perthyn ‘Yr Wylan’. Gan fod y bardd yn dibynnu ar negesydd i gyfathrebu â’i gariad, gallwn dybio bod rhyw fath o rwystr rhyngddynt. Felly byddwn yn aml yn synhwyro elfen o anniddigrwydd neu rwystredigaeth yn y cerddi llatai hyn.

Nodwyd eisoes mai dewis golygyddion yw teitl y gerdd. Yn yr un modd, golygyddion diweddar sydd wedi dewis rhannu’r gerdd yn dair rhan; eto, rhaid cofio nad oes unrhyw dystiolaeth mai felly y cafodd ei pherfformio yn wreiddiol. Yn wir, byddai modd ei rhannu’n bedair rhan drwy osod llinellau 21-26 yn uned ar wahân. Neu fe ellid cadw’r gerdd yn un uned ddi-dor. Pa ddull y byddech chi’n ei ffafrio, tybed? Beth bynnag yw'r ateb, mae’n bwysig peidio â rhoi gormod o bwys ar ffurf y gerdd ar y tudalen.